星星名店，怕多人，一直無試過。噚晚搵食期間，唔見人排隊，於是試吓。杯茶淡而無味；需知道食點心，杯茶好緊要！古法糯米雞，超鹹；但糯米蒸得幾軟熟，膶腸好甘香；不過雞肉唔夠滑。豉汁鮮肉釀茄子，茄子一般般，餡料幾好味。陳皮牛肉球，不過不失。香芋牛肉腐皮卷，餡料碎濕濕，完全食唔到係乜嘢，但外皮炸得唔錯。晶瑩鮮蝦餃，至好味；皮薄饀靚。杞子桂花糕，一般般；其實桂花糕好難做得難食。陳皮紅豆沙，至為驚喜；好香陳皮味，起沙，唔太甜。總括嚟講唔難食，亦唔太好食。